**Y CYNGOR DYSGU DIGIDOL CENEDLAETHOL**

**DYDD IAU 22 MEHEFIN 2017**

**SWYDDFEYDD LLYWODRAETH CYMRU,**

**PENLLE'R-GAER, ABERTAWE**

|  |  |  |
| --- | --- | --- |
| **YN BRESENNOL** | **LLYWODRAETH CYMRU** | **YMDDIHEURIADAU** |
| Janet Hayward [Cadeirydd] (JH) | Ruth Meadows (RM) | Dilwyn Owen (DO) |
| Kay Morris (KM) | Chris Owen (CO) | Gary Beauchamp (GB) |
| Alison Howells (AH) | Mike Jones (MJo) | Catherine Kucia (CK) |
| Paul Watkins (PW) | Marian Jebb (MJe) | Alyson Nicholson (AN) |
| Simon Billington (SBi) | Jane Peffers (JP) | Chris Britten (CB) |
| Simon Brown (SBr) | Kevin Griffiths (KG) | Ty Golding (TG) |
| Hannah Mathias (HM) | Chris Roderick (CR) |  |
| Gareth Dacey (GD) |  |  |

1. **Croeso a Chyflwyniadau**
	1. Tynnodd JH sylw at lwyddiant y Digwyddiad Dysgu Digidol Cenedlaethol ar 21 Mehefin. Cafwyd adborth cadarnhaol iawn gan randdeiliaid, yn enwedig mewn perthynas â sesiynau'r Farchnad, a fyddai'n fwy amlwg yn y digwyddiad nesaf mae'n siŵr.
2. **Gweithgareddau Cyfathrebu Digidol a'r Cwricwlwm – Ruth Meadows**
	1. Nododd RM bod nifer o gyfleoedd wedi codi dros y misoedd diwethaf i hyrwyddo pwysigrwydd sgiliau digidol.
		1. Trafodwyd hyn yn gadarnhaol iawn gan ACau mewn sesiwn lawn yn ddiweddar.
		2. Cafwyd llawer o ohebiaeth ynghylch y buddsoddiad diweddar mewn band eang, er mwyn cynyddu a gwella cwmpas ymhellach ledled Cymru.
		3. Caiff hysbysiad i'r wasg mewn perthynas â Gwobrau'r Digwyddiad Dysgu Digidol Cenedlaethol ei gyhoeddi heddiw, er mwyn ceisio adeiladu ar lwyddiannau'r digwyddiad a'u hamlygu.
		4. [Darparwyd £1.3m i ehangu clybiau codio](http://www.bbc.co.uk/news/uk-wales-40264545). Aeth Ysgrifennydd y Cabinet a Vaughan Gethin AC i ddigwyddiad yn Ysgol Gynradd Llandochau ar 12 Mehefin er mwyn tynnu sylw at glwb codio llwyddiannus iawn.
	2. Cafodd yr ACau drafodaeth ar faterion diogelwch ar-lein ar 17 Mai, lle y cyhoeddodd Ysgrifennydd y Cabinet [gynllun gweithredu diogelwch ar-lein cenedlaethol newydd](http://gov.wales/newsroom/educationandskills/2017/170517-national-online-safety-action-plan-for-children-and-young-people-to-be-created-kirsty-williams/?skip=1&lang=en) a gaiff ei lansio yn 2018. Nid yw'r amserlenni wedi'u cadarnhau eto, ond mae'n annhebygol y bydd yn barod i gael ei lansio ar Ddiwrnod Rhyngrwyd Mwy Diogel 2018.
	3. Caiff cynllun drafft ei gyflwyno gerbron y Cyngor cyn y cyfnod ymgynghori ffurfiol 12 wythnos o hyd.
	4. Cytunodd RM i ddosbarthu strategaeth wedi'i diweddaru ar gyfathrebu am y cwricwlwm.

**Cam Gweithredu: RM i ddosbarthu strategaeth gyfathrebu wedi'i diweddaru, gan ofyn am safbwyntiau aelodau'r Cyngor.**

**Cyfoethogi'r cwricwlwm – Kevin Griffiths**

* 1. Rhoddodd KG wybodaeth gefndir gryno am y broses o ddatblygu'r cwricwlwm newydd.
	2. Mae gweithgorau Maes Dysgu a Phrofiad wedi llunio adroddiadau sy'n nodi eu meddylfryd mewn perthynas â dyluniad lefel uchel pob Maes Dysgu a Phrofiad.
	3. Cyflwynwyd y chwe adroddiad hyn i'r grŵp cwricwlwm ac asesu eu hystyried a chawsant eu dosbarthu i aelodau'r Cyngor gan ofyn am eu barn, yn unol â'u Maes Dysgu a Phrofiad a nodwyd yn y cyfarfod diwethaf. Yn benodol, mae Tîm Dylunio'r Cwricwlwm yn ceisio safbwyntiau ar y ffordd bresennol o feddwl sy'n gysylltiedig â'r Maes Dysgu a Phrofiad er mwyn llywio cam nesaf y broses.
	4. Y nod presennol yw y gallai Meysydd Dysgu a Phrofiad fod ar gael mor gynnar â mis Medi 2018, gyda dyddiad gweithredu ffurfiol o fis Medi 2021, er y caiff hyn ei adolygu'n rheolaidd.
	5. Bydd Arloeswyr Digidol yn mynd i gyfarfodydd Arloeswyr Cwricwlwm ym mis Gorffennaf 2017, er mwyn helpu i ymgorffori dysgu digidol ym mhob maes a sicrhau bod hyn yn cael ei ystyried yn flaenoriaeth.
	6. Byddai profiad a dealltwriaeth aelodau'r Cyngor Dysgu Digidol Cenedlaethol hefyd o fudd mawr i'r gweithgorau. Cytunodd JP i ddosbarthu manylion cyswllt i'r arweinwyr grŵp er mwyn iddynt gysylltu ag aelodau'r Cyngor.

**Cam Gweithredu: JP i ddosbarthu manylion cyswllt y Cyngor Dysgu Digidol Cenedlaethol i arweinwyr gweithgorau'r Meysydd Dysgu a Phrofiad.**

1. **Strategaeth Ddigidol Ôl-16 – Marian Jebb**
	1. Rhoddodd MJe drosolwg o ddatblygiadau diweddar ledled y sector AB, yn cynnwys trafodaethau ynghylch strategaeth newydd ar gyfer sgiliau digidol ôl-16.
	2. Sefydlodd adroddiad Grŵp Gweithredu Technoleg Dysgu Addysg Bellach (FELTAG), a roddodd argymhellion ymarferol wedi'u hanelu at sicrhau bod technoleg ddigidol yn cael ei defnyddio'n effeithiol wrth ddysgu, addysgu ac asesu mewn AB a Sgiliau, er bod llawer o arfer da ar gael, bod gormod o ddarnio ar draws y sector, heb farn gyson o ran ffurf "digidol". Wrth geisio sefydlu dull mwy cydgysylltiedig, edrychodd y Grŵp hefyd ar sut y gall technoleg ychwanegu gwerth i wersi.
	3. Teimlwyd y dylid gwneud cysylltiadau gyda'r FfCD lle bynnag y bo'n bosibl; er mwyn sefydlu sut y bydd angen i'r sector addasu ac ymateb i'r dull gweithredu newydd.
	4. Cynhaliodd ColegauCymru ddau ddigwyddiad ym mis Mawrth:
		1. Seminar Digidol mewn AB - er mwyn archwilio'r awydd am strategaeth ddigidol ôl-16 a thrafod ei ffurf bosibl.
		2. Cynhadledd addysgu a dysgu gyda dysgu digidol/cyfunol fel un o ddwy thema allweddol - i rannu arfer da a rhoi enghreifftiau ymarferol o ddysgu digidol mewn AB.
	5. Ers hynny, mae ColegauCymru wedi llunio adroddiad ar y digwyddiadau hyn (ar gael drwy'r wefan gydweithredu).
	6. Mae angen i'r sectorau AB a Dysgu Seiliedig ar Waith gael strategaeth gyffredin, nad yw'n rhagnodol nac yn gymhleth, ond sy'n rhoi syniad cydlynol o ffurf dysgu digidol.
	7. Gellid ystyried bod hyn yn gyfle i ofyn am fwy o arian, ond er y gallai fod cyfle i fuddsoddi er mwyn helpu i gyflawni nodau sefydledig, bydd angen ystyried unrhyw wariant arfaethedig yn ofalus iawn, gan sefydlu sut y bydd hyn yn cynorthwyo wrth gysoni blaenoriaethau.
	8. Mae trafodaethau gyda Jisc yn mynd rhagddynt, o ran sut y gellir defnyddio eu gwybodaeth, arbenigedd a chwmpas eang wrth ddatblygu'r cynllun. Y gobaith yw y gallai Jisc arwain y gwaith o ddatblygu'r strategaeth a gomisiynwyd gan Lywodraeth Cymru a hynny mewn cydweithrediad agos â'r sector.
	9. Chwilio am waith i'w gyflawni erbyn mis Mawrth 2018, yn cynnwys llawer o ymgysylltu â grwpiau rhanddeiliaid.
	10. Mae Papur Gwyn newydd gael ei gyhoeddi mewn perthynas â sefydlu corff ariannu newydd ar gyfer addysg a hyfforddiant ôl-orfodol, a fydd yn gyfrifol am reoli, cynllunio ac ariannu sefydliadau ôl-16.
	11. Mae angen mwy o feddwl cydgysylltiedig rhwng AB ac AU, yn ogystal â sefydlu cyswllt rhwng ysgolion ac AU. Rhaid i sefydliadau AU gyfleu pa sgiliau maent yn disgwyl eu gweld ymysg disgyblion sy'n gadael yr ysgol.
	12. Mae ymgynghoriad ar safonau proffesiynol mewn AB a dysgu seiliedig ar waith yn mynd rhagddo ar hyn o bryd. Amlygwyd y ffaith bod dysgu digidol wedi'i restru yn ei adran ei hun, yn hytrach nag ar draws pob elfen arall. Teimlwyd y dylai rhywun gael trosolwg er mwyn sicrhau bod hon yn cael ei hystyried yn thema allweddol ar draws yr holl strategaeth.
	13. Amlygwyd y bil ADY a sut y bydd yn cyd-fynd â chynlluniau presennol hefyd fel maes sy'n peri pryder.
	14. Amlygodd HF-E fod yr elfennau tebyg a gwahanol a nodwyd yn gyson ym mhob rhan o'r sector addysg. Dylai fod mwy o gysylltiad rhwng datblygiad ysgolion ac AB, er bod yn rhaid teilwra hyn i ddiwallu anghenion, gan ddod o hyd i'r cydbwysedd cywir.
	15. Dylai ysgolion fod yn rhan o'r broses o ddatblygu cynlluniau er mwyn sicrhau gwell integreiddio rhwng addysg cyn- ac ôl-orfodol. Nodwyd bod colegau yn ei chael hi'n anodd cael data sy'n ofynnol gan ysgolion.
	16. Gofynnodd MJe am safbwyntiau ynghylch p'un a ddylai hyn fod yn "Strategaeth Ddigidol" neu'n "Strategaeth Dysgu Digidol". Codwyd hyn gyda Jisc, ond cytunodd y Cyngor y dylai hyn gynnwys 'dysgu', oherwydd y dylai hyn gwmpasu pob elfen ar addysg.
	17. Gofynnodd MJe a oedd gan yr aelodau unrhyw sylwadau eraill.

**Cam Gweithredu: Yr aelodau i gyflwyno unrhyw sylwadau eraill am y strategaeth/cynllun i MJe drwy'r ysgrifenyddiaeth.**

1. **“A National Approach to Professional Learning” – Huw Foster-Evans (HF-E)**
	1. Cyflwynodd HF-E y cyflwyniad atodedig ar y dull cenedlaethol newydd arfaethedig.
	2. Pwyntiau i'w nodi i'r Cyngor:
		1. Cydnabu HF-E yr ymdrechion sy'n cael eu gwneud mewn perthynas â'r broses o ddatblygu a rhannu'r FfCD ac atgyfnerthodd bod yn rhaid i sgiliau digidol gael eu hymgorffori'n llwyr o fewn y cwricwlwm newydd.
		2. Dylid datblygu brand y gellir ei hyrwyddo ar gyfer dysgu proffesiynol, er mwyn sicrhau bod gan hyn ran amlwg ym meddwl athrawon.
		3. Mae angen newid y ddealltwriaeth o'r cwricwlwm yng Nghymru – mae sut y caiff pynciau eu haddysgu a'u hasesu yr un mor bwysig â'r cynnwys ei hun.
		4. Mae adeiladu digon o allu ac uwchsgilio athrawon yn her. Mae opsiynau wrthi'n cael eu hystyried, yn cynnwys:
			1. Gwella a chynnig cyfleoedd HMS a chyllidebau ychwanegol.
			2. Blaenoriaethu'r pethau mwyaf dybryd a phenderfynu beth y gellid rhoi'r gorau iddo o bosibl.
			3. Datblygu Rhwydweithiau Rhagoriaeth Cenedlaethol ym mhob Maes Dysgu a Phrofiad
			4. Cynlluniau 'Hyrwyddo' Dysgu Proffesiynol
		5. Mae'r dull gweithredu hwn yn unol â'r FfLlRh o ran bod angen i hyn weithio drwy bob elfen o'r system.
		6. Cytunwyd y dylid gwahodd HF-E i siarad eto mewn cyfarfod yn y dyfodol er mwyn rhoi'r wybodaeth ddiweddaraf am gynnydd.
2. **Y Fframwaith Cymhwysedd Digidol – Jane Peffers**
	1. Rhoddodd JP drosolwg o ddatblygiadau mewn perthynas â'r FfCD, sydd bellach wedi symud o'r cam datblygu i'r cam gweithredu. Mae'r ffocws bellach ar gefnogi ysgolion i ddatblygu hyn, gan sicrhau bod sgiliau Cymhwysedd Digidol yn gwella pob pwnc yn y cwricwlwm.
	2. Mae JP wedi cymryd drosodd fel arweinydd Llywodraeth Cymru ar gyfer y FfCD, gan symud tuag at strwythur sy'n cefnogi'r cwricwlwm cyfan, mewn ffordd debyg i'r broses o gyflwyno'r FfLlRh.
	3. Mae cyfnod ymgynghori ar y fframwaith wedi'i gwblhau, gydag adborth yn cael ei ystyried. Bydd fersiwn wedi'i diweddaru o'r fframwaith ar gael tuag at ddiwedd tymor yr haf, gyda rhai mân ddiwygiadau.
	4. Pwysleisiwyd mai dim ond mân newidiadau a wnaed i'r geiriad, gan roi eglurhad pellach a chlirio camdybiaethau mewn meysydd penodol. Bydd gohebiaeth i athrawon er mwyn pwysleisio na fydd hyn yn cael unrhyw effaith ar gynlluniau sydd eisoes ar waith ac na fwriedir gwneud rhagor o newidiadau i'r fframwaith yn y dyfodol rhagweladwy.
	5. Codwyd y posibilrwydd o wneud y FfCD yn statudol. Ar hyn o bryd, ystyriwyd bod hyn yn anhebygol a gobeithio y bydd annog pobl i'w ddefnyddio, yn hytrach na'i wneud yn orfodol, yn cefnogi ac yn annog newid mwy sylweddol mewn diwylliant, er mwyn i athrawon fabwysiadu'r ffyrdd newydd o weithio.

**Adnodd Dysgu Proffesiynol**

* 1. Ystyriwyd adborth diweddar yn ymwneud â'r adnodd er mwyn gwneud hyn yn fwy defnyddiol a pherthnasol i athrawon.
	2. Rhoddodd CO drosolwg o'r fersiwn ddiweddaraf o'r adnodd, sydd bellach ar gael o dan ddewislen newydd Hwb Tools.
	3. Mae pob maes yn yr adnodd yn cysylltu ag adrannau perthnasol o'r FfCD, er mwyn helpu athrawon i asesu a sefydlu sut i ddatblygu eu sgiliau.
	4. Mae Penaethiaid/Timau Uwch-Reolwyr bellach yn gallu defnyddio dangosfwrdd sy'n eu galluogi i weld pob ymateb a gyflwynwyd gan eu hathrawon. Nodwch na ddatgelir enwau'r athrawon. Y nod cyffredinol yw rhoi gwybodaeth ychwanegol am feysydd lle yr ystyrir y bydd angen rhagor o gymorth fel rhan o'u datblygiad proffesiynol.
	5. Mae blwch nodiadau testun rhydd y gall athrawon ei ddefnyddio er mwyn helpu mewn trafodaethau â rheolwyr mewn perthynas â'u datblygiad, er nad yw hyn yn orfodol.

**Dull Dysgu Proffesiynol – Sonny Singh**

* 1. Pwysleisiodd SS fod sgiliau digidol yn un o elfennau mwyaf hanfodol y cwricwlwm newydd. Bydd angen i athrawon ar bob lefel sgiliau a medrusrwydd barhau i ddatblygu eu sgiliau er mwyn bod ar y blaen. Caiff canllaw ei lunio maes o law er mwyn helpu athrawon gyda'r datblygiad parhaus hwn.
	2. Rhaid i benaethiaid ac athrawon barhau i feithrin eu gallu eu hunain ar gyfer dysgu a datblygu. Rhaid iddynt fod yn ddigon galluog a hyderus i ddatblygu eu cynlluniau eu hunain er mwyn sicrhau eu llwyddiant, yn hytrach nag ailadrodd enghreifftiau a welwyd ganddynt a allai fethu mewn cyd-destun gwahanol. (h.y. prynu iPads er mwyn ailadrodd gwersi llwyddiannus a welwyd rywle arall, na chaiff yr un effaith mewn lleoliad gwahanol o bosibl.)
	3. Bydd cael llwyfan cenedlaethol fel Hwb, lle gellir cysoni'r holl ddeunyddiau ac adnoddau, yn fanteisiol iawn.
	4. Dylid canolbwyntio ar annog arweinwyr ysgolion i gymryd rhan, er mwyn sicrhau dull gweithredu ysgol gyfan, yn hytrach na chanolbwyntio ar arweinwyr digidol.
	5. Rhaid i benaethiaid hefyd ymrwymo i strategaeth dysgu digidol a deall pwysigrwydd sefydlu gofynion ar gyfer seilwaith ac adnoddau (h.y. band eang digon cyflym i gefnogi nifer y dysgwyr)
	6. A allai Estyn helpu i bwysleisio'r neges hon i arweinwyr ysgolion – gofyn hyn i Ann Keane?
	7. Dylai penaethiaid roi caniatâd i'w staff gymryd risgiau rhesymol – os bydd cynllun yn methu, gellir dysgu o unrhyw gamgymeriadau o hyd a sicrhau llwyddiant.
	8. Dylai ysgolion hefyd weithio gyda chyflogwyr lleol er mwyn eu hysgogi i feddwl – pa sgiliau y maent yn chwilio amdanynt ymysg disgyblion sy'n gadael yr ysgol/gweithwyr sy'n meddu ar sgiliau digidol?
	9. Bydd angen cynnwys y datblygiadau hyn mewn Hyfforddiant Cychwynnol Athrawon. Cwestiynwyd y gynulleidfa ar gyfer y dull gweithredu. O ystyried y safon genedlaethol, dylai pob athro allu cysylltu a sefydlu ble y maent ar y raddfa. Fodd bynnag, byddai hefyd angen cynllunio hyn i gwmpasu staff o fewn y consortia.

**Grŵp y Cwricwlwm – Luke Mansfield**

* 1. Yn dilyn yr adborth a gafwyd yng nghyfarfod y Cyngor ym mis Ebrill, mae Grŵp y Cwricwlwm wedi ailystyried ei ddull gweithredu cychwynnol mewn perthynas â datblygu tasgau penodol i ddysgwyr ddangos pob elfen unigol o'r fframwaith ac, yn hytrach, mae bellach yn dyfeisio tasgau mwy cyfoethog a fydd yn galluogi dysgwyr i ddangos ystod ehangach o sgiliau. Nodwyd y dylai'r rhain hefyd gwmpasu elfennau nad ydynt yn rhai digidol.
	2. Mae'r grŵp hefyd wedi cytuno na fydd yn cynnig unrhyw themâu penodol (h.y. y Rhufeiniaid) i athrawon eu cysylltu ag unrhyw gynlluniau sydd eisoes ar waith.
	3. Mae'r materion yn ymwneud â chyfieithu, dylunio a sicrhau ansawdd y cylchlythyrau hyn yn bodoli o hyd, ond y flaenoriaeth yw sicrhau eu bod yn cael eu cyhoeddi a rhannu'r neges ag athrawon y byddant ar gael cyn gynted â phosibl. Cytunwyd y dylid hyrwyddo'r rhain mor eang â phosibl drwy gylchlythyrau a chyfryngau cymdeithasol, a hefyd drwy Hwb.
	4. Gan nad oedd cynlluniau i gael gofod canolog ar gyfer y rhain, cytunodd CO a JP i drafod y ffordd orau o'u cynnwys ar Hwb - o bosibl drwy rwydwaith agored i athrawon.
1. **Y Wybodaeth Ddiweddaraf am Dysgu yn y Gymru Ddigidol – Chris Owen**
	1. Tynnodd CO sylw at lwyddiant y Digwyddiad Dysgu Digidol Cenedlaethol. Mae adborth cychwynnol yn awgrymu bod y sawl a oedd yn bresennol wedi mwynhau'r sesiynau byr a bachog yn ystod y farchnad, gan eu bod wedi llwyddo i gwmpasu cynifer o bynciau gwahanol mewn amser cymharol fyr.
	2. Mae adnoddau ar gael eisoes drwy ardal farchnad ar Hwb yn ymwneud â'r pynciau amrywiol a gwmpaswyd.
	3. Mae mwy na 50 y cant o ysgolion bellach yn mewngofnodi i Hwb yn rheolaidd bob mis (100+ o ddefnyddwyr yn mewngofnodi). Mae angen i ni barhau i fanteisio ar lwyddiannau a gyflawnwyd hyd yma.
	4. Cafodd llawer o adnoddau newydd eu rhyddhau ar 9 Mehefin. Gyda newid mor fawr, roedd posibilrwydd y byddai hyn yn amharu'n sylweddol ar randdeiliaid. Nid oedd unrhyw broblemau wedi'u nodi hyd yma, ac ystyrir bod y broses hon o ryddhau adnoddau wedi bod yn llwyddiannus iawn gan bontio'n ddidrafferth i'r llwyfan newydd. Croesawyd y rhyngwyneb Hwb Lite newydd sy'n cynnwys system fwy greddfol ar gyfer dysgwyr iau hefyd
	5. Tynnodd KM sylw at y ffaith bod "My Hwb" yn ymddangos ar ei fersiwn Gymraeg hi o'r hafan, yn hytrach na "Fy Hwb". Eglurodd CO fod yr elfen hon yn cael ei thrin fel brand ac na fyddai'n cyfieithu fel y cyfryw.

**Gweithgareddau Ymgysylltu Hwb+**

* 1. Bydd Llywodraeth Cymru yn rhoi gohebiaeth i Gonsortia Addysg Rhanbarthol eu dosbarthu i'w hysgolion, a fydd yn gofyn am adborth ar eu safbwyntiau mewn perthynas â Llwyfan Dysgu Hwb+.
	2. Caiff pedwar gweithdy eu trefnu i ymgysylltu â rhanddeiliaid ynghylch y defnydd o Hwb+. Mae'r rhain ar gael i bobl ysgol, ond bydd Consortia Addysg Rhanbarthol yn annog ysgolion sy'n gwneud llawer o ddefnydd o Hwb+ i fynychu.

CCD –7 Gorffennaf

GCA – 7 Gorffennaf

ERW – 10 Gorffennaf

GWE – 12 Gorffennaf

* 1. Mae cwmni annibynnol wedi'i gontractio i hwyluso'r gweithdai ac i asesu'r adborth a ddaeth i law. Yna, byddant yn llunio adroddiad cryno.
	2. Bydd arolwg o randdeiliaid hefyd yn cael ei ddosbarthu i bob ysgol, yn gofyn am eu safbwyntiau ar lwyfan dysgu Hwb+.

**Adolygiad o ystadegau**

* 1. Defnyddir ystadegau mewn perthynas â holl adnoddau digidol Rhaglen Dysgu yn y Gymru Ddigidol a ddefnyddir i olrhain ymgysylltiad a defnydd.
	2. Mae Tîm Hwb yn gallu manteisio ar ddadansoddiad llawn o'r defnydd a wneir o'r holl adnoddau unigol sydd ar gael drwy Hwb a Hwb+. Fodd bynnag, yn dilyn trafodaethau parhaus gyda chyflenwr Hwb+, mae cafeatau penodol bellach yn gymwys i ystadegau'r llwyfan hwn:

*Darllen Tudalennau:* *Cyfanswm y tudalennau a ddarllenwyd. Caiff sawl achos o ddarllen un dudalen eu cyfrif.*

*Defnyddwyr: Cyfrif defnyddwyr fesul dyfais neu borwr.* *Caiff defnyddwyr eu cyfrif ar ddyfais ni waeth sawl gwaith y bydd rhywun wedi mewngofnodi ar y ddyfais honno neu eu cyfrif eto os caiff cwcis eu clirio ar yr un ddyfais.*

* 1. Cynhaliwyd trafodaeth ar y cafeat ar yr ystadegau 'Defnyddwyr'. Cytunwyd, gan na ellir pennu llinell sylfaen ar gyfer hyn, y byddai angen datblygu opsiynau ymgysylltu amgen.
	2. Mae'r Tîm Hwb yn archwilio effaith y cafeatau hyn ar y ffordd y caiff y data eu dehongli, yn cynnwys eu defnydd ar gyfer yr adroddiad Gwerthuso diwethaf ar y Rhaglen Dysgu yn y Gymru Ddigidol.
	3. Awgrymodd CO y dylid sefydlu is-grŵp er mwyn pennu'r ffordd orau ymlaen.

**Cam Gweithredu: CO i sefydlu is-grŵp er mwyn ystyried y data sydd ar gael a'r ystadegau o ran defnydd a phennu dull newydd o ddiffinio ymgysylltiad gweithredol gyda'r llwyfan.** **Aelodau i roi enwebiadau i'r ysgrifenyddiaeth.**

* 1. Nododd HM y dylai data fod yn fwy agored a hygyrch. Mae darparu dadansoddiadau dysgwyr yn dod yn fwy cyffredin drwy AB ac AU.
	2. Mae Jisc hefyd yn ystyried prosesau tebyg. Awgrymwyd y dylid gwahodd Alison i gymryd rhan yn yr is-grŵp.

**Digwyddiad Dysgu Digidol Cenedlaethol 2018**

* 1. Cafwyd trafodaeth ynghylch lleoliadau posibl ar gyfer digwyddiad y flwyddyn nesaf – awgrymwyd y gellid ei gynnal yn y gogledd, y de a'r gorllewin.

**Cam Gweithredu: Yr aelodau i awgrymu unrhyw leoliadau posibl i'r ysgrifenyddiaeth.**

* 1. Nododd CO y rhoddir blaenoriaeth i sesiynau'r farchnad y flwyddyn nesaf.
	2. Awgrymoddd RM y dylid cynnal Wythnos Dysgu Digidol, gyda digwyddiadau yn cael eu cynnal mewn ardaloedd gwahanol yng Nghymru ar ddiwrnodau gwahanol, o bosibl i gael eu rheoli a'u rhedeg gan gonsortia. Y farn oedd y byddai ysgolion yn gwerthfawrogi hyn, er mwyn sicrhau bod digwyddiad y gallant fynd iddo o fewn pellter rhesymol, o bosibl gyda digwyddiadau CwrddHwb hefyd yn cael eu cynnal drwy gydol yr wythnos.
	3. Nododd CO y byddai ffilmio neu ffrydio sesiynau'r farchnad yn heriol, er efallai y byddai'n bosibl ffilmio rhai sesiynau pwrpasol gyda siaradwyr.

**Cam Gweithredu: CO i gyflwyno opsiynau ar gyfer Digwyddiad Dysgu Digidol Cenedlaethol 2018 i'r Cyngor yn y cyfarfod nesaf.**

* 1. Cadarnhaodd RM y caiff y Gwobrau Dysgu Digidol Cenedlaethol eu cynnwys o dan yr un faner gwobrau addysgu ehangach, er nad yw'r categorïau ar gyfer gwobrau'r flwyddyn nesaf wedi'u trafod eto.
	2. Roedd y Cyngor o'r farn ei bod yn bwysig cadw'r wobr Cynnwys Digidol a'r wobr Disgyblion, a oedd yn bwysig er mwyn annog arloesedd. Gallai'r rhain barhau i gael eu cysylltu â'r Digwyddiad Dysgu Digidol Cenedlaethol, gyda'r enillwyr yn cael eu cyhoeddi yn y digwyddiad.
	3. Cafwyd trafodaeth ynghylch p'un a ddylid cynnwys elfen ddigidol fel gofyniad ar gyfer cymryd rhan yn y categorïau eraill.

**Cam Gweithredu: RM i gyflwyno cynigion ar gyfer gwobrau 2018 yn y cyfarfod nesaf.**

1. **Safonau Digidol – Mike Jones a Ben Wong**
	1. Rhoddodd MJo gefndir o weithgareddau ymgysylltu â rhanddeiliaid diweddar, lle codwyd problemau yn ymwneud â chyflymder band eang a seilwaith a oedd yn aml yn cydblethu. Tynnodd MJo sylw at gamdybiaethau cyffredin gan staff mewn ysgolion ac awdurdodau lleol, lle roedd problemau canfyddedig gyda chyflymder band eang yn aml yn gysylltiedig â chyfyngiadau a oedd yn gysylltiedig â'r seilwaith mewn ysgolion.
	2. Rhoddodd MJo y wybodaeth ddiweddaraf am ymweliadau ag ysgolion a gynhaliwyd gan y tîm ynghyd â throsolwg byr o faint y buddsoddiad a wnaed mewn ysgolion. Tynnodd MJo sylw at yr angen i safoni a chydgrynhoi'r sylfeini TGCh mewn ysgolion a chynigiodd ddiwygiad i'r amcan gwreiddiol o ddatblygu strategaeth manteisio ar dechnoleg ddigidol i ddatblygu safonau digidol er mwyn helpu i wella ymwybyddiaeth a dealltwriaeth ysgolion.
	3. Trafodwyd y cynnig a chafodd ei dderbyn gan y cyngor, ac aeth MJo ymlaen i amlinellu'r camau nesaf arfaethedig.

**Newidiadau arfaethedig mewn dull gweithredu**

* 1. Tynnodd MJo sylw at yr angen i adolygu modelau sy'n gweithredu TGCh awdurdodau lleol (ALl) oherwydd yr amrywiant sylweddol yn y ffordd y mae gwasanaethau cymorth TGCh ALlau yn cefnogi eu hysgolion.
		1. Amlygwyd bod rhai ALlau yn rhoi cymorth ar bob cam, ac nad oedd eraill yn cynnig llawer o gymorth y tu hwnt i wasanaeth cysylltedd. Yn aml, roedd hyn yn golygu nad oedd gan ysgolion lawer o amser nac arbenigedd i reoli problemau TGCh yn uniongyrchol nac i is-gontractio hyn i gyflenwyr allanol – am gostau a allai fod yn uwch a chan gyflwyno mwy o weithio mewn seilos.
		2. Cydnabuwyd bod angen rhoi mwy o bwyslais ar sicrhau bod ysgolion yn deall pwysigrwydd seilwaith er mwyn cefnogi mentrau digidol yn yr ystafell ddosbarth a'r cymorth amrywiol a oedd ar gael i ysgolion.
		3. Mae angen dealltwriaeth glir o'r cychwyn ynghylch beth sydd ei angen ar bob lefel, gan ganolbwyntio'n benodol ar sicrhau darpariaeth safonol i'r dysgwr ar bob cam o'i daith addysgol.
	2. Eglurodd MJo ei fod yn archwilio'r posibilrwydd o gynnal archwiliad ysgolion er mwyn meincnodi'r amrywiant mewn seilwaith ysgolion i lywio aeddfedrwydd ysgolion i gefnogi a mabwysiadu'r newidiadau amrywiol i'r cwricwlwm.
		1. Cynigiwyd y dylid cynnal archwiliad i asesu'r drefn bresennol mewn ysgolion i sefydlu llinell sylfaen ar yr amrywiant rhwng ysgolion a helpu i asesu modelau gweithredu awdurdodau lleol. .
		2. Disgwylir y bydd canlyniad yr archwiliad yn llywio'r safonau a'r canllawiau digidol ac yn helpu i wneud y mwyaf o'r penderfyniadau buddsoddi a wneir gan ysgolion ac ALlau er mwyn parhau i sicrhau gwelliannau.
		3. Rhagwelir y byddai archwiliad yn helpu i sicrhau tystiolaeth galed o'r problemau sy'n bodoli ac y mae angen ymchwilio iddynt. Un enghraifft a amlygwyd oedd rhai cwmnïau allanol sy'n rheoli gwasanaethau TG i ysgolion (fel y gwelir yn 5.4.1) sydd, yn aml, yn rhoi cyngor i ysgolion brynu mwy o gyfarpar - heb ystyried buddsoddi mewn seilwaith a rhagofynion eraill er mwyn sicrhau y bydd y cyfarpar yn gweithio fel y disgwylir.
	3. Nododd MJo fod gwaith eisoes yn mynd rhagddo i ddatblygu a lansio safonau technegol er mwyn helpu ysgolion i wneud penderfyniadau buddsoddi gwybodus ac i adeiladu ar arfer da sy'n bodoli ledled Cymru a'i rannu.
		1. Trafododd y cyngor yr angen i gadarnhau pam mae rhai ysgolion yn dewis cael cymorth gan gwmnïau allanol yn hytrach nag awdurdodau lleol ac ystyried y modelau gweithredu amrywiol sy'n bodoli ledled Cymru.
		2. Mae MJo ac RM yn gweithio gyda PSBA ar hyn o bryd i drafod cynllun gweithredu er mwyn manteisio i'r eithaf ar wasanaethau posibl a rennir. Er nad oes unrhyw gyllid ychwanegol, mae gwaith yn mynd rhagddo i godi ymwybyddiaeth o'r angen i safoni'r ffordd y mae ysgolion yn cefnogi mentrau digidol, a ddylai, yn ei dro, helpu i gyflawni arbedion maint.
		3. Nodwyd bod problemau eisoes yn bodoli o ran y ffaith nad yw ALlau ac ysgolion yn ystyried costau yn y dyfodol i osod cyfarpar newydd yn lle hen gyfarpar neu i gynnal a chadw caledwedd. Cytunodd MJo y byddai angen adlewyrchu hyn yn y safonau a gaiff eu llunio.
		4. Nododd MJo fod grŵp llywio, yn cynnwys cynrychiolwyr o'r cyngor, wedi'u sefydlu er mwyn llywio a goruchwylio'r broses o ddatblygu'r safonau. Cytunwyd y byddai'r is-grŵp hwn yn rhoi'r wybodaeth ddiweddaraf i gyfarfodydd y cyngor yn y dyfodol ar y cynnydd a'r gwaith a wnaed.

**Cam Gweithredu: MJo i roi adroddiad ar y prif bwyntiau i gyfarfodydd y cyngor yn y dyfodol.**

**Cam Gweithredu: Aelodau'r cyngor i gyflwyno enwebiadau i'r ysgrifenyddiaeth os byddant am gymryd rhan yn y gweithgor sy'n datblygu'r safonau.**

* 1. Amlygodd MJo y byddai gwaith yn parhau i fanteisio i'r eithaf ar y buddsoddiad a wnaed mewn gwasanaethau llwyfan digidol cenedlaethol.
		1. Yn gryno, pwysleisiodd MJo yr egwyddorion allweddol a gaiff eu hystyried a chyfeiriodd at y trafodaethau cynharach mewn perthynas â'r defnydd a wneir o Hwb.
	2. Rhoddodd MJo y wybodaeth ddiweddaraf am y gwaith ymchwiliol sy'n mynd rhagddo eisoes mewn perthynas â mentrau Dod â'ch Dyfais eich Hun (BOYD) a chadarnhaodd y byddai gwaith yn parhau i gael ei wneud yn y maes hwn.
		1. Cydnabu'r cyngor rai o'r materion a amlygwyd, ond cawsant eu synnu gan rai o'r dehongliadau o fentrau BOYD.
		2. Tynnodd SBi sylw at fenter y bu'n rhan ohoni'n ddiweddar i wella'r seilwaith i gefnogi BOYD, a phwysleisiodd y ddibyniaeth ar gost pe byddai pob ALl yn gwneud hyn yn unigol. Awgrymwyd y gallai hyn fod yn un llwybr i'w archwilio mewn perthynas â gwasanaethau a rennir.
		3. Hefyd, tynnodd SBi sylw at y ffaith y gellid dysgu gwersi a rhoddodd enghraifft yn ymwneud â'r nifer benodol o gyfeiriadau IP sydd ar gael mewn ALlau, sy'n arwain at broblemau o ran capasiti os na chaiff hyn ei ystyried ymlaen llaw. Cytunodd MJo i ymweld â Wrecsam i olrhain ymhellach y gwaith a wnaed.
		4. Cydnabu'r cyngor bod ysgolion yn ansicr ynghylch y risgiau sy'n gysylltiedig â'r defnydd o'r fenter ac, yn aml, bod diffyg hyder i fwrw ati â mentrau BOYD.
		5. Gofynnodd MJo am awgrymiadau ynghylch unrhyw ysgolion oedd yn defnyddio BOYD yn effeithiol, er mwyn i'r Uned Gyflawni Digidol ymgysylltu â nhw ac archwilio datblygiadau amrywiol ledled Cymru.
		6. Tynnodd HM sylw at y ffaith bod cynlluniau BOYD mewn AB wedi bod yn effeithiol iawn ac y byddai'n hapus i gynnal ymweliad.

**Cam Gweithredu: MJo a BW i drefnu ymweliadau â CBS Wrecsam a Choleg Caerdydd a'r Fro er mwyn deall yn well y seilwaith a'r mentrau BOYD a ddatblygwyd.**

* 1. Materion eraill a drafodwyd:
		1. Awgrymwyd na ddylid diystyru'r cysylltiadau â safonau hidlo'r we a chytunwyd y byddai angen cynnwys y gwaith hwn yn y safonau. Galwodd y cyngor hefyd i ddogfen hidlo'r we gael ei dosbarthu'n ôl i'r grŵp gwreiddiol ei hystyried.
		2. Codwyd materion yn ymwneud â darparwyr yn codi pris is am wasanaethau PSBA. Cydnabu MJo bod sawl ysgol wedi cael budd o wasanaethau amgen, fodd bynnag, cydnabu’r cyngor bod PSBA yn cynnig gwasanaethau cofleidiol ychwanegol, nad oeddent bob amser yn amlwg yn y gwasanaethau a gynigir gan ddarparwyr eraill. Nododd MJo fod gwaith yn mynd rhagddo i hyrwyddo buddiannau ehangach y PSBA ac y byddai'n cysylltu â PSBA ynghylch y profion parhaus ar y farchnad.
1. **Cofnodion**
	1. Cafodd y cofnodion eu clirio fel fersiwn ddrafft.
2. **Unrhyw Fater Arall**

**Cyfarfod ag Ysgrifennydd y Cabinet dros Addysg - 24 Mai**

* 1. Rhoddodd JH adborth o'i chyfarfod ag Ysgrifennydd y Cabinet dros Addysg ar 24 Mai.
	2. Roedd Ysgrifennydd y Cabinet dros Addysg yn gadarnhaol iawn ynghylch gwaith a rôl y Cyngor dros y pum mlynedd diwethaf yn annog aelodau i gymryd rhan yn y dyfodol yn y gwaith parhaus o ddatblygu'r FfCD.
	3. Cafwyd trafodaeth ynghylch y cydbwysedd rhwng protocolau iaith Gymraeg a ffactorau cyfyngol. Mae'r rhain wrthi'n cael eu hystyried.
	4. Gofynnodd Ysgrifennydd y Cabinet dros Addysg i CO ysgrifennu at yr holl ALlau mewn perthynas â safonau hidlo'r we, gan ofyn iddynt gadarnhau bod y rhain wedi'u rhoi ar waith.
	5. Dywedodd JH wrth Ysgrifennydd y Cabinet dros Addysg fod aelodau'r Cyngor bellach yn rhan o'r MDPhau, ac anogwyd hyn.
	6. Cafwyd trafodaeth hefyd ynghylch y pasbort dysgu proffesiynol a sut y gellid gwella hyn. Mae RM wedi trafod hyn â'r arweinydd polisi, a fydd yn briffio Ysgrifennydd y Cabinet dros Addysg ar rai newidiadau arfaethedig maes o law.

**Cam Gweithredu: Yr Ysgrifenyddiaeth i wahodd cynrychiolydd o'r Tîm Pasbort Dysgu Proffesiynol i gyfarfod yn y dyfodol.**

**Agenda ADY**

* 1. Tynnodd HM sylw at y ffaith bod AB ac AU yn ymwneud yn helaeth â'r maes hwn ac y gallai Hwb helpu i hyrwyddo Prevent a gwasanaethau diogelu eraill.
	2. Mae bil ADY newydd wedi'i gyflwyno gerbron y Cynulliad ar hyn o bryd a gobeithio y caiff gydsyniad brenhinol y flwyddyn nesaf.
	3. Mae'r tîm ADY wedi mynegi diddordeb mewn rhoi mewnbwn i'r Cyngor ar y rhaglen trawsnewid ADY sy'n un elfen o'r Bil.

**Cam Gweithredu: Yr Ysgrifenyddiaeth i wahodd y Tîm Trawsnewid ADY i siarad mewn cyfarfod yn y dyfodol**

**Y Tasglu Newyddion a Gwybodaeth Digidol**

* 1. Cyhoeddodd HM fod [yr adroddiad a luniwyd gan y tasglu](http://www.assembly.wales/en/newhome/pages/newsitem.aspx?itemid=1730), ynghylch sut y gallai Llywodraeth Cymru ymgysylltu mwy â'r cyhoedd, wedi cael ei gyhoeddi ar 21 Mehefin.
	2. Tynnodd HM sylw at y ffaith y nodwyd bod Hwb yn ddylanwad cadarnhaol, ac y dylai Llywodraeth Cymru gynhyrchu cynnwys mwy gwreiddiol, yn hytrach na dibynnu ar y cyfryngau.
	3. Dylid gwneud mwy o ymdrech hefyd i ddefnyddio dull mwy personol, yn hytrach na chanolbwyntio ar beth sy'n digwydd yn y Senedd, na all y cyhoedd uniaethu ag ef/nad oes gan y cyhoedd ddiddordeb ynddo o bosibl.
	4. Rhai argymhellion o'r adroddiad a allai fod o ddiddordeb i'r Cyngor:

*10. Dylid sefydlu ardal benodol sy'n hawdd ei defnyddio ar gyfer Cynulliad Cenedlaethol Cymru ar lwyfan Hwb gydag adnoddau ar gyfer addysgu sydd wedi'u mapio i anghenion y cwricwlwm newydd sydd wrthi'n cael ei ddatblygu.*

*12. Dylid mabwysiadu llwyfannau cyfryngau cymdeithasol sydd fwyaf addas ar gyfer ymgysylltu â phobl ifanc a dysgwyr.* *Dylai'r Cynulliad groesawu'r posibilrwydd ar gyfer ymgysylltu digidol gan ddefnyddio llwyfannau eraill fel Skype, Facetime, Realiti Rhithwir a Realiti Estynedig.*

**Dyddiadau cyfarfodydd yn y dyfodol**

22 Medi 2017 – Future Inn, Bae Caerdydd

7 Tachwedd 2017 – Swyddfeydd Llywodraeth Cymru, Merthyr Tudful

25 Ionawr 2018 – lleoliad i'w gadarnhau

6 Mawrth 2018 – Prifysgol Aberystwyth

27 Ebrill 2018 – lleoliad i'w gadarnhau

Mehefin 2018 – i'w gysylltu â'r Digwyddiad Dysgu Digidol Cenedlaethol ar ôl i'r dyddiad gael ei gadarnhau.

**Camau gweithredu**

|  |  |
| --- | --- |
| **Cyf** | **Cam Gweithredu** |
| 2.4 | RM i ddosbarthu strategaeth gyfathrebu wedi'i diweddaru, gan ofyn am safbwyntiau aelodau'r Cyngor. |
| 2.11 | JP i ddosbarthu manylion cyswllt i arweinwyr gweithgorau'r Meysydd Dysgu a Phrofiad. |
| 3.17 | Yr aelodau i gyflwyno unrhyw sylwadau eraill am y strategaeth/cynllun i MJe drwy'r ysgrifenyddiaeth. |
| 6.14 | CO i sefydlu is-grŵp er mwyn ystyried y data sydd ar gael a'r ystadegau o ran defnydd a phennu dull newydd o ddiffinio ymgysylltiad gweithredol gyda'r llwyfan. Aelodau i roi enwebiadau i'r ysgrifenyddiaeth. |
| 6.17 | Yr aelodau i awgrymu unrhyw leoliadau posibl i'r ysgrifenyddiaeth. |
| 6.20 | CO i gyflwyno opsiynau ar gyfer Digwyddiad Dysgu Digidol Cenedlaethol 2018i'r Cyngor yn y cyfarfod nesaf. |
| 6.23 | RM i gyflwyno cynigion ar gyfer gwobrau 2018 yn y cyfarfod nesaf. |
| 7.6 | MJo i roi adroddiad ar y prif bwyntiau i gyfarfodydd y cyngor yn y dyfodol. |
| 7.6 | Aelodau'r cyngor i gyflwyno enwebiadau i'r ysgrifenyddiaeth os byddant am gymryd rhan yn y gweithgor sy'n datblygu'r safonau. |
| 7.8 | MJo a BW i drefnu ymweliadau â CBS Wrecsam a Choleg Caerdydd a'r Fro er mwyn deall yn well y seilwaith a'r mentrau BOYD a ddatblygwyd. |
| 9.6 | Yr Ysgrifenyddiaeth i wahodd cynrychiolydd o'r Tîm Pasbort Dysgu Proffesiynol i gyfarfod yn y dyfodol |
| 9.9 | Yr Ysgrifenyddiaeth i wahodd y Tîm Trawsnewid ADY i siarad mewn cyfarfod yn y dyfodol |